SL Uradni list Evropske unije L 361/87

UREDBA SVETA (EU) št. 1259/2012

z dne 3. decembra 2012

o dodelitvi ribolovnih možnosti v skladu s Protokolom, ki določa ribolovne možnosti in finančni prispevek iz Sporazuma med Evropsko unijo in Islamsko republiko Mavretanijo o partnerstvu v ribiškem sektorju za dve leti, in o spremembi Uredbe (ES) št. 1801/2006

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 30. novembra 2006 sprejel Uredbo (ES) št. 1801/2006 o sklenitvi Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju (1) (v nadaljnjem besedilu: Sporazum o partnerstvu).

(2) 26. julija 2012 je bil parafiran novi protokol k Sporazumu o partnerstvu (v nadaljnjem besedilu: novi protokol). Novi protokol določa ribolovne možnosti za plovila EU v vodah, v katerih Mavretanija na področju ribištva izvaja svojo suverenost oziroma svojo jurisdikcijo.

(3) Svet je 18. decembra 2012 sprejel Sklep 2012/827/EU (2) o podpisu in začasni uporabi novega protokola.

(4) Treba bi bilo določiti način razdelitve ribolovnih možnosti med države članice za obdobje uporabe novega protokola.

(5) Če je očitno, da dovoljenja za ribolov ali ribolovne možnosti, ki so bile Uniji dodeljene na podlagi novega protokola, niso v celoti izkoriščene, Komisija v skladu z Uredbo Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti (3) o tem obvesti zadevne države članice. Če v roku, ki ga določi Svet, ni odgovora, to pomeni potrditev, da plovila zadevne države članice v zadevnem obdobju v celoti ne izkoriščajo svojih ribolovnih možnosti. Ta rok bi bilo treba določiti.

(6) Sedanji protokol je prenehal veljati 31. julija 2012. Novi protokol bi se moral začasno uporabljati od dneva njegovega podpisa, zato bi se morala ta uredba uporabljati od istega datuma –

SPREJEL NASLEDNJO UREDBO:

Člen 1

1. Pri ribolovnih možnostih, določenih s Protokolom, ki določa ribolovne možnosti in finančni prispevek iz Sporazuma med Evropsko unijo in Islamsko republiko Mavretanijo o partnerstvu v ribiškem sektorju za dve leti (v nadaljnjem besedilu: Protokol), se upošteva ulov med letoma 2008 in 2012, med države članice pa se razdelijo na naslednji način:

(a) Kategorija 1 – Plovila za lov na rake, razen rarogov in rakovic (največje dovoljeno število plovil: 36) Španija 4 150 ton Italija 600 ton Portugalska 250 ton

(b) Kategorija 2 – Plovila z vlečno mrežo (nezamrzovalna) in plovila s pridnenimi parangali za ribolov senegalskega osliča (največje dovoljeno število plovil: 11) Španija 4 000 ton

(c) Kategorija 3 – Plovila za ribolov pridnenih vrst, razen senegalskega osliča, z orodji, ki niso vlečne mreže (največje dovoljeno število plovil: 9) Španija 2 500 ton

(d) Kategorija 4 – Plovila za lov na rakovice Španija 200 ton

(e) Kategorija 5 – Plovila za ribolov tunov s potegalkami Španija 17 dovoljenj Francija 5 dovoljenj

(f) Kategorija 6 – Plovila za ribolov tunov z ribiškimi palicami in plovila s površinskimi parangali Španija 18 dovoljenj Francija 4 dovoljenja

(g) Kategorija 7 – Zamrzovalna plovila z vlečno mrežo za pelagični ribolov Nemčija 15 396 ton Francija 3 205 ton Latvija 66 087 ton Litva 70 658 ton Nizozemska 76 727 ton Poljska 32 008 ton Združeno kraljestvo 10 457 ton Irska 10 462 ton V kakršnem koli trenutku je lahko v mavretanskih vodah prisotnih največ devetnajst plovil. V primeru, da dovoljenja iz kategorije 8 niso izkoriščena, se lahko doda največ šestnajst četrtletnih dovoljenj iz kategorije 8. V dveh letih veljavnosti Protokola države članice razpolagajo z naslednjim številom četrtletnih dovoljenj: Nemčija 8 Francija 4 Latvija 40 Litva 44 Nizozemska 32 Poljska 16 Irska 4 Združeno kraljestvo 4 Države članice si prizadevajo obvestiti Komisijo, če so določena dovoljenja morebiti na voljo drugim državam članicam.

(h) Kategorija 8 – Plovila za pelagični ribolov, namenjen prodaji svežih rib Irska 15 000 ton

Te ribolovne možnosti se, če se ne izkoristijo, lahko prenesejo v kategorijo 7 po razdelitvenem ključu za to kategorijo.

V mavretanskih vodah je lahko dodeljenih največ šestnajst četrtletnih dovoljenj. V primeru, da dovoljenja niso izkoriščena, se lahko ta dovoljenja prenese v kategorijo 7.

Irska razpolaga s šestnajstimi četrtletnimi dovoljenji (z morebitnim prenosom v kategorijo 7, če niso izkoriščena).

Irska najpozneje do 1. julija vsakega leta veljavnosti Protokola obvesti Komisijo, če so ribolovne možnosti morebiti postale razpoložljive za druge države članice.

2. Uredba (ES) št. 1006/2008 se uporablja brez poseganja v Sporazum o partnerstvu.

3. Če zahtevki za dovoljenja za ribolov držav članic iz odstavka 1 ne izčrpajo vseh ribolovnih možnosti, ki jih določa Protokol, Komisija v skladu s členom 10 Uredbe (ES) št. 1006/2008 upošteva zahtevke za dovoljenja za ribolov katere koli druge države članice.

4. Rok, v katerem morajo države članice v skladu s členom 10(1) Uredbe (ES) št. 1006/2008 potrditi, da ne izkoriščajo v celoti ribolovnih možnosti, dodeljenih s Sporazumom, je deset delovnih dni od dneva, ko jim Komisija sporoči, da ribolovne možnosti niso v celoti izkoriščene.

Člen 2

Člen 2 Uredbe (ES) št. 1801/2006 se razveljavi.

Člen 3

Ta uredba začne veljati dan po objavi v Uradnem listu Evropske unije.

Uporablja se od dneva podpisa Protokola.

Ta uredba je v celoti zavezujoča in se neposredno uporablja v vseh državah članicah. V Bruslju, 3. decembra 2012 Za Svet Predsednik N. SYLIKIOTIS

(1) UL L 343, 8.12.2006, str. 1.

(2) Glej stran 43 tega Uradnega lista.

(3) UL L 286, 29.10.2008, str. 33.